Official Journal L 197 , 26/07/1988 P. 0001 - 0002

Finnish special edition: Chapter 3 Volume 27 P. 0031

Swedish special edition: Chapter 3 Volume 27 P. 0031



Ir-Regolament tal-Kunsill (KEE) Nru 2210/88 tad-19 ta’ Lulju 1988 li jemenda r-Regolament Nru 136/66/KEE dwar l-istabbiliment tal-organizzazzjoni komuni fis-suq taż-żjut u x-xaħmijiet IL-KUNSILL TAL-KOMUNITAJIET EWROPEJ, Wara li kkunsidra it-Trattat li jistabbilixxi l-Komunità Ekonomika Ewropea, u partikolarment Artikolu 43 tiegħu, Wara li kkunsidra l-proposta mill-Kummissjoni [1], Wara li kkunsidra l-opinjoni tal-Parlament Ewropew [2], Wara li kkunsidra l-opinjoni tal-Kumitat Ekonomiku w Soċjali [3], Billi r-Regolament (KEE) Nru 1915/87 [4] jabolixxi iż-żidiet ta’ kull xhar għal żejt żebbuġa; billi Artikoli 7 u 11 tar-Regolament Nru 136/66/KEE [5], kif l-aħħar emendat bir-Regolament (KEE) Nru 1098/88 [6], għandu jkun adottat kif xieraq; billi fl-istess waqt, id-definizzjoni ta’ produttur żgħir li hemm referenza dwaru f’Artikolu 5 ta’ l-imsemmi Regolament għandha tkun emendata; Billi Artikolu 26(1) tar-Regolament Nru 136/66/KEE jipprovdi għal possibiltà tax-xiri taż-żerriegħa tar-rapa u taż-żerriegħa tal-ġirasol meta l-prezzijiet tas-suq ikunu aktar baxxi mill-prezz tal-intervent; billi, biex jagħmlu l-amministrazzjoni tas-suq aktar faċli, li l-kondizzjonijiet ekonomikament mhux aċċettabli għandhom ikunu mneħħija; billi, bħala konsegwenza tal-limitazzjoni fil-perijodu ta’ l-intervent stabbilit f’dak il-paragrafu, il-paragrafu 2 ta’ dak l-Artikolu għandu jkun adottat; billi għal Spanja u l-Portugall id-data tal-bidu tax-xiri għall-intervent għaż-żerriegħa tal-ġirasol għandu jkun imressaq ’il quddiem biex jittieħed akkont tal-ħsad aktar kmieni, ADOTTA DAN IR-REGOLAMENT: Artikolu 1 Ir-Regolament Nru 136/66/KEE huwa emendat kif ġej: 1. F’Artikolu 5: (a) il-paragrafu 1, it-tieni w is-sitt paragrafi huma mibdula b’dan li ġej: "Qabel l-1 ta’Awissu ta’ kull sena il-Kunsill għandu, f’dak li għandu x’jaqsam mas-sena tas-suq li tibda fis-sena kalendarja segwenti, jistabbilixxi unità ta’ ammont ta’ għajnuna tal-produzzjoni bi qbil mal-proċedura stabbilita f’Artikolu 43(2) tat-Trattat. Unità ta’ ammont separata għandha tkun stabbilita għall-produtturi li l-medja tal-produzjoni tagħhom tkun anqas minn 300 kilogramma ta’ żejt kull sena." "B’danakollu, l-ammont ta’ l-unità ta’ l-għajnuna pagabbli lill-produtturi li l-medja tal-produzzjoni tagħhom ta’ żejt taż-żebbuġa jkun anqas minn 300 kilogramma kull sena tas-suq m’għandux ikun immultiplikat b’dak il-koeffiċjent." (b) il-paragrafu 2, l-ewwel inċiż "200" huwa mibdul bi "300" 2. Artikolu 7 huwa mibdul b’dan li ġej: "Artikolu 7 Il-prezz rappreżentattiv tas-suq għandu jkun stabbilit fil-livell li jippermetti t-tneħħija normali tal-produzjoni taż-żejt taż-żebbuġa, wara li jkunu ġew ikkunsidrati l-prezzijiet tal-prodotti kompetitriċi, u partikolarment tat-tendenza fil-futur matul is-sena tas-suq." 3. Artikolu 11(1) huwa mibdul b’dan li ġej:’ "1. Meta l-prezz ta’ mira tal-produzzjoni imnaqqas bl-għajuna tal-produzjoni jkun għola mill-prezz rapreżentattiv tas-suq għaż-żejt taż-żebbuġa, għajnuna tal-konsum għandha tingħata għaż-żejt taż-żebbuġa prodott u negozjat fis-suq tal-Komunità. Għajnuna bħal din għandha tkun egwali għad-differenza bejn dawk iż-żewġ ammonti." 4. L-ewwel subparagrafu ta’ Artikolu 26(1) huwa mibdul b’dan li ġej: "Mill-1 ta’ Ottubru sal-31 ta’ Mejju, l-aġenziji ta’ l-intervent għandhom jixtru, bil-kondizzjonijiet stabbiliti bis-saħħa tal-paragrafi 2 u 3, iż-żrieragħ taż-żejt li joriġinaw fil-Komunità offerti lilhom fiċ-ċentri ta’ l-intervent. B’dana kollu, f’dak li għandu x’jaqsam maż-żrieragħ tal-ġirasol offruti fi Spanja u l-Portugall, ix-xiri għandu jibda fl-1 ta’Awissu. Minkejja Artikolu 27a, iż-żrieragħ taż-żejt għandhom ikunu mixtrija bi 94 % tal-prezz tal-intervent." 5. Artikolu 26(2) huwa mibdul b’dan li ġej:’ "2. Il-Kunsill, li jaġixxi b’maġġoranza kwalifikata fuq proposta mill-Kummissjoni, għandu jistabilixxi l-kondizzjonijiet għall-intervent u partikolarment il-prinċipji li jirregolaw il-bejgħ minn aġenziji tal-intervent taż-żrieragħ mixtrija minnhom." Artikolu 2 Dan ir-Regolament għandu jidħol fis-seħħ fil-jum tal-publikazjoni tiegħu fil-Ġurnal Uffiċjali tal-Komunitajiet Ewropej. Artikolu 1(4) għandu japplika b’effett mill-1 ta’ Lulju 1988 f’dak li għandu x’jaqsam maż-żerriegħa tar-rapa u mill-1 ta’Awissu għaż-żerriegħa tal-ġirasol. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussel, fid-19 ta’ Lulju 1988. Għall-Kunsill Il-President Y. Pottakis [1] ĠU C 139, tat-30.5.1988, p. 23. [2] ĠU C 187, tat-18.7.1988. [3] ĠU C 175, ta’ l-4.7.1988, p. 33. [4] ĠU L 183, tat-3.7.1987, p. 7. [5] ĠU C 172, tat-30.9.1966, p. 3025/66. [6] ĠU L 110, tad-29.4.1988, p. 10. --------------------------------------------------